**Informatīvais ziņojums**

**par Korupcijas novēršanas un apkarošanas pamatnostādnēs 2015.–2020.gadam ietvertā uzdevuma Nr.11.1 izpildi**

**Ievads**

Korupcijas novēršanas un apkarošanas pamatnostādnes 2015.–2020.gadam[[1]](#footnote-1) (turpmāk – Pamatnostādnes) stājās spēkā ar Ministru kabineta 2015.gada 16.jūlija rīkojumu Nr.393. Pamatnostādņu 6.nodaļas “Uzdevumu un pasākumu plāns” 11.uzdevums nosaka šādu rīcības virzienu: paredzēt valsts amatpersonu atbildību par īpašuma izšķērdēšanu, piesavināšanos vai citu līdzīgu nelikumīgu rīcību ar īpašumu.

2006.gada 3.februārī Apvienoto Nāciju Organizācijas Pretkorupcijas konvencija stājās (turpmāk – Pretkorupcijas konvencija) spēkā Latvijā. Likuma “Par Apvienoto Nāciju Organizācijas Pretkorupcijas konvenciju” 8.pants nosaka, ka Pretkorupcijas konvencijā paredzēto saistību izpildi koordinē Korupcijas novēršanas un apkarošanas birojs (turpmāk – KNAB).

Saskaņā ar Pamatnostādņu 6.nodaļas 11.1.uzdevumu KNAB jāizstrādā konceptuālais ziņojums par Apvienoto Nāciju Organizācijas (turpmāk – ANO) rekomendāciju izpildi, atspoguļojot tajā atbilstību Pretkorupcijas konvencijai. Atbilstoši Pamatnostādnēm 11.1.uzdevuma izpildē kā līdzatbildīgās institūcijas noteiktas – Tieslietu ministrija, Iekšlietu ministrija un Valsts kontrole.

KNAB sagatavotajā informatīvajā ziņojumā “Par Apvienoto Nāciju Organizācijas Pretkorupcijas konvencijas ieviešanas rekomendācijām un to izpildes nodrošināšanu”[[2]](#footnote-2), kas tika pieņemts zināšanai 2015.gada 28.aprīļa Ministru kabineta sēdē (protokola Nr.22 32.§), izvirzītie secinājumi pamato informatīvā ziņojuma (konceptuālā ziņojuma vietā) sagatavošanu.

**Uzdevums**

Saskaņā ar Pamatnostādņu 6.nodaļas 11.1.uzdevumu ziņojumā jāatspoguļo, cik lielā mērā Saeimā pieņemtie grozījumi Krimināllikumā pilnveido atbildību valsts amatpersonām par iestādes mantas, finanšu līdzekļu vai citu resursu, ko viņas pārvalda, izšķērdēšanu, piesavināšanos vai izlietošanu neatbilstoši mērķiem vai citu līdzīgu valsts amatpersonas rīcību ar īpašumu, neatkarīgi no tā, vai atbildības piemērošanas priekšnosacījums ir vai nav “būtisks kaitējums valsts varai vai pārvaldības kārtībai vai ar likumu aizsargātām personas interesēm”.

**ANO Pretkorupcijas konvencijas novērtēšanas ziņojums**

Pretkorupcijas konvencijas pirmā novērtēšanas cikla ietvaros no 2010.gada līdz 2015.gadam eksperti vērtēja dalībvalstu atbilstību Pretkorupcijas konvencijas III nodaļai „Kriminālās atbildības noteikšana un tiesībaizsardzība” un IV nodaļai „Starptautiskā sadarbība”. Latvijas novērtēšanas process tika uzsākts 2012.gada jūnijā, un tā ietvaros tika novērtēts Krimināllikumā paredzētā noziedzīgo nodarījumu krimināltiesiskā ietvara atbilstība Pretkorupcijas konvencijas prasībām, tā praktiskā piemērošana. ANO Narkotiku un noziedzības biroja (turpmāk – UNODC) ekspertu rīcībā bija līdz 2013.gada 1.jūlijam spēkā esošie Latvijas tiesību akti, tādējādi novērtēšanas ziņojumā[[3]](#footnote-3) ir atspoguļota situācija līdz norādītajam datumam. UNODC eksperti atzina, ka Latvijā sekmīgi tiek nodrošināta Pretkorupcijas konvencijā paredzēto noziedzīgo nodarījumu izmeklēšana un kriminālatbildības piemērošana, savukārt konstatētie trūkumi galvenokārt attiecas uz atsevišķiem specifiskiem kriminālatbildības piemērošanas aspektiem.

Novērtēšanas ziņojumā UNODC eksperti norādīja, ka būtu jāievieš speciālas (*ad hoc*) normas, kas paredzētu valsts amatpersonu kriminālatbildību par īpašuma izšķērdēšanu, piesavināšanos vai citu pretlikumīgu rīcību atbilstoši Pretkorupcijas konvencijas 17.panta prasībām: „Katrai Dalībvalstij jāievieš tādas tiesību normas un jāveic citi pasākumi, kas var būt nepieciešami, lai par noziedzīgiem nodarījumiem atzītu valsts amatpersonas tādas tīši veiktas darbības, lai gūtu labumu sev vai citai fiziskai vai juridiskai personai, kā izšķērdēšanu, piesavināšanos vai citāda veida pretlikumīgu rīcību ar jebkuru īpašumu, valsts vai privātiem līdzekļiem vai vērtspapīriem vai jebkāda veida vērtībām, kas uzticētas valsts amatpersonai tās ieņemamā amata dēļ.” Šādu tiesību normu nepieciešamība skaidrota ar to, ka kriminālatbildības piemērošanai valsts amatpersonai saskaņā ar Krimināllikuma 318.panta otro daļu un Krimināllikuma 319.pantu paredzētā kvalificējošā pazīme – būtisks kaitējums vai smagas sekas. Savukārt Pretkorupcijas konvencija šādus kvalificējošo apstākli neparedz. Pretkorupcijas konvencijas 17.panta prasības ir jāievieš obligāti, un UNODC eksperti rekomendē ieviest speciālas tiesību normas, kas paredz kriminālatbildību par finanšu līdzekļu izšķērdēšanu, mantas piesavināšanos vai citu prettiesisku rīcību ar īpašumu, ko veikusi valsts amatpersona.

UNODC izstrādātajās Pretkorupcijas konvencijas ieviešanas vadlīnijās attiecībā uz Pretkorupcijas konvencijas 17.pantu ir noteikts, ka valstīm ir jānosaka kriminālatbildība attiecībā uz izšķērdēšanu, piesavināšanos vai citu līdzīgu valsts amatpersonas rīcība ar mantu, kas tai uzticēta, ņemot vērā tās amatu. Manta šajā gadījumā ir jebkāda veida īpašums, publiskie vai privātie līdzekļi vai vērtspapīri vai jebkas cits vērtīgs, lai arī netiek prasīts sodīt amatpersonu par *de minimis* nodarījumiem jeb tiek paredzēts, ka nodarījumam ir jāsasniedz konkrēts apmērs.

**Uzdevuma izpilde**

**I**

2015.gada 3.decembrī stājās spēkā grozījumi likumā “Par [Krimināllikuma](https://likumi.lv/ta/id/88966-kriminallikums) spēkā stāšanās un piemērošanas kārtību” (turpmāk – arī Likums). Likuma 23.pantā noteikts, ka atbildība par [Krimināllikumā](https://likumi.lv/ta/id/88966-kriminallikums) paredzēto noziedzīgo nodarījumu, ar kuru radīts būtisks kaitējums, iestājas, ja noziedzīgā nodarījuma rezultātā iestājušās kādas no minētajām sekām:

1) nodarīts mantisks zaudējums, kas noziedzīga nodarījuma izdarīšanas brīdī nav bijis mazāks par piecu tai laikā Latvijas Republikā noteikto minimālo mēnešalgu kopsummu, un apdraudētas vēl citas ar likumu aizsargātās intereses;

2) nodarīts mantisks zaudējums, kas noziedzīga nodarījuma izdarīšanas brīdī nav bijis mazāks par desmit tai laikā Latvijas Republikā noteikto minimālo mēnešalgu kopsummu;

3) ievērojami apdraudētas citas ar likumu aizsargātās intereses.

Tieslietu ministrijas sagatavotajā likumprojekta anotācijā[[4]](#footnote-4) cita starpā norādīts, ka interešu apdraudējuma pierādīšana praksē bieži vien ir apgrūtinoša, rezultātā radot situāciju, kad pie mantiska zaudējuma, kas pārsniedz desmit minimālo mēnešalgu kopsummas, netiek atzīts, ka ar noziedzīgu nodarījumu ir radīts būtisks kaitējums. Ieviešot jaunu būtiska kaitējuma konstatēšanas kritēriju Likuma 23.panta pirmās daļas 2.punktā, minētās prakses problēmas tiks novērstas. Savukārt, ar likumprojekta grozījumiem Likuma 23.panta pirmās daļas 3.punktā kā atsevišķs kritērijs tiek saglabāts ievērojams apdraudējums citām ar likumu aizsargātajām interesēm. Šis kritērijs tiek konstatēts atkarībā no aizskartajām interesēm, kuras aizsargā konstitūcija, cilvēktiesības, sociālās tiesības, un kas ne vienmēr ir novērtējamas materiālā izteiksmē.

**II**

Tieslietu ministrijas izveidotās Pastāvīgās Krimināllikuma darba grupas (turpmāk – Krimināllikuma darba grupa) dalībnieki turpina diskusijas par Krimināllikuma 318.panta pilnveidošanu un/vai jauna noziedzīga nodarījuma sastāva izstrādāšanu, paredzot kriminālatbildību par valsts amatpersonas prettiesisku un nemērķtiecīgu rīcību ar publiskas personas finanšu līdzekļiem vai mantu. KNAB ir sagatavojis un nosūtījis izvērtēšanai priekšlikumus, paredzot valsts amatpersonām kriminālatbildību par prettiesisku rīcību ar publisko personu finanšu līdzekļiem vai mantu. Tādējādi, ja valsts amatpersona tīši un apzināti ir rīkojusies pretēji dienesta interesēm, kuras viņai, pildot amata pienākumus, jāsargā un jāievēro, tas nozīmētu, ka jau ir notikusi ļaunprātība. Neesot amatā valsts amatpersonai, savas pilnvaras izmantot nebūs iespējams.

Atbildība, līdz ievērojamam apmērām un ja nav aizskartas citas intereses, par publiskas personas institūcijas mantas izmantošanu ārējos normatīvos aktos neparedzētiem mērķiem un neievērojot noteikto kārtību iestājas saskaņā ar likuma “Par interešu konflikta novēršanu valsts amatpersonu darbībā” 18.pantā noteiktā ierobežojuma (rīkoties ar publiskas personas institūcijas mantu) pārkāpumu, kuru šobrīd sankcionē pēc Latvijas Administratīvā pārkāpumu kodeksa 166.30panta.

Papildus jānorāda, ka Saeimas Valsts pārvaldes un pašvaldības komisijā ir iesniegti grozījumi Publiskas personas finanšu līdzekļu un mantas izšķērdēšanas novēršanas likumā un Valsts kontroles likumā, kas paredz īpašu kārtību kā no valsts amatpersonām varēs piedzīt zaudējumus, kas radušies prettiesiski rīkojoties ar publiskas personas institūcijas mantu un finanšu līdzekļiem. Minētos grozījumus šobrīd skata Saeimas Valsts pārvaldes un pašvaldību komitejas izveidota darba grupa, kurā piedalās arī KNAB.

**Secinājumi**

1. Saeimas pieņemtie grozījumi likuma “Par [Krimināllikuma](https://likumi.lv/ta/id/88966-kriminallikums) spēkā stāšanās un piemērošanas kārtību” 23.pantā, kas stājās spēkā 2015.gada 3.decembrī (oficiālās publikācijas Nr.: 2015/227.7) novērsa neskaidrības, kuras pastāvēja definējot tādu noziedzīgu nodarījumu kaitīgās sekas kā būtisks kaitējums.
2. Tieslietu ministrijas Pastāvīgā Krimināllikuma darba grupa turpina darbu pie tiesību aktu grozījumu izstrādes, lai tiktu ieviesta speciāla tiesību norma, kas paredz kriminālatbildību par publiskas personas finanšu līdzekļu vai manas izšķērdēšanu vai citu prettiesisku rīcību, neatkarīgi no radītā kaitējuma.

Ministru prezidents M.Kučinskis

Iesniedzējs:

Ministru prezidents M.Kučinskis

Vīza:

Korupcijas novēršanas un apkarošanas biroja

priekšnieka p.i. I.Jurča

Vārdu skaits: 1155

19.04.2017.

S.Helviga-Eihvalde, 67356138

Sintija.Helviga-Eihvalde@knab.gov.lv

J.Rutkovska, 67356191

Jelena.Rutkovska@knab.gov.lv

1. Korupcijas novēršanas un apkarošanas pamatnostādnes 2015.–2020.gadam: <http://likumi.lv/ta/id/275394-par-korupcijas-noversanas-un-apkarosanas-pamatnostadnem-2015-2020-gadam> [↑](#footnote-ref-1)
2. Informatīvais ziņojums “Par Apvienoto Nāciju Organizācijas Pretkorupcijas konvencijas ieviešanas rekomendācijām un to izpildes nodrošināšanu”: <https://www.knab.gov.lv/lv/legislations/zino/5633-2015_gada_28_aprili_mk_sede_tika_skatits_knab_iesniegtais_informativais_zinojums_par_apvienoto_naciju_organizacijas_pretkorupcijas_konvencijas_ieviesanas_rekomendacijam_un_to_izpildes_nodrosinasanu.html> [↑](#footnote-ref-2)
3. UNODC ekspertu novērtēšanas ziņojums par Latviju <http://www.unodc.org/documents/treaties/UNCAC/CountryVisitFinalReports/2014_10_24_Latvia_Final_Country_Report.pdf> [↑](#footnote-ref-3)
4. Likumprojekta „Grozījumi likumā „Par Krimināllikuma spēkā stāšanās un piemērošanas kārtību” sākotnējās ietekmes novērtējuma ziņojums (anotācija): <http://titania.saeima.lv/LIVS12/saeimalivs12.nsf/0/656FEC49DBBDB9B0C2257DC50048A4B0?OpenDocument#b> [↑](#footnote-ref-4)